Juan wou hê sy moes tuisbly en ‘n tipiese Stepford Wife wees. Sy het ook gedink dis haar droom, tot sy haar eerste werk uit nood moes kry en dít haar laat besef het dat sy daarvan hou om haar passie vir syfers na te jaag. Boonop was sy goed in wat sy gedoen het. Skielik het hul prentjie van hoe ’n huwelik behoort te lyk, gebots. Hy het ’n huwelik soos sy ouers s’n begeer. Sy het gerebelleer teen tradisionele rolle.
Millennials is skrikkerig vir die huwelik. En as Stafford Thomas, skrywer van ’n artikel in die Financial Mail, se voorspelling reg is, kan daar na aanleiding van die nuutste statistiek geskat word dat die hoeveelheid burgerlike huwelike in Suid-Afrika binne ses jaar minder as 100 000 sal wees.
Die huwelik is nie vir sissies nie. Diegene wat deurdruk, kén van klippe kou, vasbyt en deurdruk tot die dag wanneer hulle ’n glasie klink op hul 50ste huweliksherdenking. Maar egskeiding is ook nie vir sissies nie. En talle mense wat hierdie roete gestap het, erken dat hulle nie naastenby besef het dit hou soveel verreikende gevolge in nie. Tog maak derduisende paartjies wêreldwyd daagliks die keuse om te skei of te bly.
’n Nuwe studie toon egter dat daar ’n “goue gleuf” is waarin jy behoort te trou – wanneer jy tussen die ouderdomme van 25 en 34 is. Volgens Nicholas Wolfinger, ’n professor in familie- en verbruikerstudies en sosiologie aan die Universiteit van Utah, was dit eens op ’n tyd ’n kwessie van: Hoe ouer jy trou, hoe beter jou kanse om getroud te bly. Dit is egter nie meer die geval nie.
Maar as jy wag tot jy ouer as 35 is wanneer jy trou, raak jou kanse op egskeiding weer hoër. Dit is dan wanneer ’n gekompliseerde geskiedenis met verhoudings dinge omver kan werp. Jou ekskêrels of -meisies kan moeilikheid veroorsaak en ’n kind/kinders uit ’n vorige verhouding verbind jou met die ander ouer. Talle seksmaats voor jou huwelik kan ook jou kanse om te skei drasties verhoog.
Philip Cohen, ’n professor in sosiologie aan die Universiteit van Maryland, verskil egter van Wolfinger en meen dat die stelling “Hoe later, hoe beter” steeds geld. Omdat dié navorsers verskillende data uit verskillende tydperke gebruik, is dit moeilik om vas te stel wie in die kol is. Dit wil egter voorkom dat hulle wel ooreenstem oor die volgende: Om vroeg te trou, is nié ’n goeie idee nie.